**A picture containing diagram

Description automatically generated**

**FI ŻMIEN TA’ ĠWERRA JEW RIVOLUZZJONI**

ANTIFONA TA’ L-INTROJTU “Il-ħsibijiet li għandi għalikom” igħid il-Mulej,

“huma ħsibijiet ta’ sliem u mhux ta’ ħsara:

meta ssejħuli, jiena nismagħkom,

u nerġa niġborkom

minn kull fejn bgħattkom ilsiera.

Ġer. 29, 11.12.14

Jew

Imwieġ tal-mewt ħakmuni,

ħbula ta’ l-imwiet dawruni:

fil-hemm tiegħi lill-Mulej sejjaħt,

u sema’ leħni mit-tempju tiegħu

Salm 17, 5-7

KOLLETTA

Nitolbu

O Alla, ħanin u qawwi,

inti xxejjen il-gwerer u tgħaffeġ fuq l-imkabbrin;

iddumx ma tbiegħed minna kull qilla,

ixxotta d-dmugħ tagħna,

biex aħna lkoll ikun jistħoqqilna

li nissejħu tabilħaqq uliedek.

B’Ibnek Ġesu’ Kristu Sidna, li hu Alla

u miegħek igħix u jsaltan flimkien ma’ l-Ispirtu s-Santu,

għal dejjem ta’ dejjem

Jew:

Nitolbu

O Alla, awtur u ħabib tal-paċi,

min jagħraf lilek igħix, min jaqdi lilek isaltan;

biegħed minna kull ħbit tal-għadu,

biex aħna, li nittamaw fil-ħarsien tiegħek,

neħilsu mill-biża ta’ l-armi

B’Ibnek Ġesu’ Kristu Sidna li hu Alla

u miegħek igħix u jsaltan flimkien ma’ l-Ispirtu s-Santu,

għal dejjem ta’ dejjem.

TALBA FUQ L-OFFERTI

Mulej, ftakar li Ibnek, li hu s-sliem tagħna

qered b’Demmu l-mibegħda ta’ bejnietna;

fil-ħniena tiegħek,

ħares lejn il-hemm li fih ninsabu,

int, li tħobb lill-bnedmin,

u għamel li s-sagrifiċċju li se noffrulek

jagħtina mill-ġdid il-paċi u l-heda.

Bi Kristu Sidna

ANTIFONA TAT-TQARBIN Il-Mulej igħid:

Jiena nħallikom is-sliem,

nagħtikhom is-sliem tiegħi;

ma nagħtihulkomx kif tagħtih id-dinja.

Tħallux lil qalbkom titħawwad u anqas titbeżża’

Ġw. 14, 27

TALBA WARA T-TQARBIN

Nitolbu

Hennejtna, Mulej u tmajtna

bil-ħobż wieħed li jsaħħaħ il-qalb tal-bniedem;

ferraħna wkoll billi tbiegħed minna

it-tbatija u l-qilla tal-gwerra,

u agħmel li nħarsu bis-sħiħ

il-liġi tiegħek ta’ l-imħabba u l-ġustizzja.

Bi Kristu Sidna.